इस तरह की आंचलिकता को, भाषा वैशिष्ट्य को समेटे बुन्देलखण्ड क्षेत्र में कहावतों का मधुरतम संसार बना रहा है। कहावतों की काव्यात्मकता के कारण ये कहावतें आसानी से आम जनमानस को याद बनी रहती हैं। बुन्देलखण्ड की सांस्कृतिक विरासत सदैव से ही समृद्ध रही है और ये कहावतें इस बात को और भी प्रामाणिकता से सिद्ध करती हैं। जनमानस के मध्य रची-बसी इन कहावतों का आज मनोरंजन के लिए नहीं अपितु शोध और अध्ययन की दृष्टि से अनुशीलन करके इनका सामाजिक तथा सांस्कृति महत्व, लोक-साहित्यिक महत्व, लोक-सांस्कृतिक महत्ता समाज को, आधुनिकता के वशीभूत संस्कृति को विस्मृत करने वाली पीढ़ी को समझाने की आवश्यकता है। इन कहावतों से हमें हमारे लोकजगत के वैभव का ज्ञान भी होता है और इस वैभव को और भी अधिक समृद्धशाली बनाये रखना हमारा ही दायित्व है।